Альбина Ғәзим ҡыҙы Ғәйфуллина (Әбдрәфиҡова) 1970 йылдың 11 ғинуарында Салауат районының Яңы Ҡаратаулы ауылында тыуған. Атаһы ғүмер буйына мал ҡарай, әсәһе Мәнзүмә һауынсы була. Ғаиләлә улар өс ҡыҙ, өс ул үҫә. Альбина икенсе бала булып донъяға килә. Бәләкәй туғандарын ҡарау ғына түгел, таңғы биштән тороп әсәһе урынына һыйыр һауырға ла барырға тура килгән саҡтарын иҫләй. Өсөнсө класта уҡығанда уҡ әсәһе менән йәйләүгә сыға. Ҡыҫҡаһы, эшкә талымһыҙ була ул. Пластинкаларҙан өйрәнеп алған төрлө телдәрҙәге йырҙар менән ауыл халҡына концерт ҡуя. Үҙе бейей ҙә. «Ҡайтма, тағы йырла әле, тип көтөп ултырыуҙарын иҫләһәң, хәҙер ирмәк», – тип көлә Альбина.